Κοχύλες με σπανάκι και κρέμα από πικάντικα τυριά
Ζυμαρικά φούρνου με υπέροχη, μυρωδάτη, τυρένια κρέμα και μπόλικο σπανάκι, ένα πιάτο εύκολo και λαχταριστό, ιδανικό για το καθημερινό τραπέζι.
500 γρ. ζυμαρικά κοχύλια, μεγάλα , 1 σκελίδα σκόρδο, καθαρισμένη, σπασμένη, 500 γρ. τρυφερό σπανάκι (έτοιμο, καθαρισμένο), 1/2 κουτ. γλυκού τριμμένο μοσχοκάρυδο , 420 γρ. νιώτικο κεφαλοτύρι (ή πικάντικη γραβιέρα), τριμμένο , 80 γρ. μπλε τυρί (κατά προτίμηση ελληνικό), κομματιασμένο , 800 ml φρέσκο γάλα πλήρες, ζεστό , ξύσμα από 1 λεμόνι , 80 γρ. ψίχα από φyστίκια Αιγίνης, χοντροκομμένη , 30 ml ελαιόλαδο , αλάτι, φρεσκοτριμμένο πιπέρι
Για να φτιάξουμε τις κοχύλες με σπανάκι και κρέμα από πικάντικα τυριά, ξεκινάμε βράζοντας τις κοχύλες σε άφθονο αλατισμένο νερό που κοχλάζει, για 2-3 λεπτά λιγότερο από τον χρόνο που αναγράφεται στη συσκευασία τους. Τις στραγγίζουμε και τις αφήνουμε κατά μέρος.Βάζουμε την (άδεια πλέον) κατσαρόλα σε μέτρια φωτιά, ρίχνουμε το λάδι και το σκόρδο και σοτάρουμε για 1 λεπτό, μέχρι το σκόρδο να σκορπίσει το άρωμά του.  Το πετάμε και ρίχνουμε στην κατσαρόλα το σπανάκι και το μοσχοκάρυδο.Σοτάρουμε για λίγα λεπτά, μέχρι να μαραθεί, να σωθούν τα υγρά που θα βγάλει και να πέσει ο όγκος του.Αλατοπιπερώνουμε, προσθέτουμε τις κοχύλες, ανακατεύουμε και αποσύρουμε από τη φωτιά.Προθερμαίνουμε τον φούρνο στους 180°C.Απλώνουμε ομοιόμορφα το μείγμα ζυμαρικών σε στρογγυλό ταψί διαμέτρου 32 εκ. Κρατάμε στην άκρη 150 γρ. από το νιώτικο κεφαλοτύρι (ή τη γραβιέρα) και ρίχνουμε το υπόλοιπο στον πολυκόφτη, μαζί με το μπλε τυρί, το ζεστό γάλα, το ξύσμα και φρεσκοτριμμένο πιπέρι. Τα χτυπάμε σχολαστικά, μέχρι να γίνουν μια λεία, πυκνή σάλτσα.Την αδειάζουμε στο ταψί με τα ζυμαρικά και ανακατεύουμε καλά. Απλώνουμε ξανά το μείγμα ομοιόμορφα.Ανακατεύουμε σε μπολ το τυρί που αφήσαμε στην άκρη και τα φιστίκια και σκορπίζουμε το μείγμα ομοιόμορφα στην επιφάνεια του φαγητού. Ψήνουμε για περίπου 20 λεπτά, μέχρι να ροδίσει ωραία η επιφάνεια.
Ζυμαρικά,Σπανάκι,Τυρί,Χριστούγεννα